钦定古今图书集成/明伦汇编/交谊典/第071卷 > 宋册府元龟 > 《首夏于越亭奉饯韦卿使君公赴婺州序》
## 钦定古今图书集成/明伦汇编/交谊典/第071卷 > 宋册府元龟 > 《首夏于越亭奉饯韦卿使君公赴婺州序》

刘长卿

“今年春王正月，皇帝居紫宸正殿，择东南诸侯，以我
公为少光禄，自姑苏行春于东阳”，爱人也。顷公之在
吴，值欃枪构戾，南犯斗牛，波动沧海，尘飞金陵。公夷
险一心，忠勇增气，四面皆敌，姑苏独静。卧甲霜天，洗
兵寒水，竟使浙西士庶，不见烟尘，公之力也。朝廷闻
而多之，以为姑苏之人已理，东阳之人未化，是邦也
宜哉。卿君既明，仁风载清。出入数藩，从容九棘。在虞
秦而皆智，岂滕薛而异名。颂声洋洋，实此行矣。于越
便道，金华前山。梅花过时，槐花独在。白云芳草，尽入
诗兴。公实秉文律，将为词雄。逶迤退公，知《八咏》之有
继作矣。